Diari Oficial de la Generalitat Valenciana


Sumari del DOGV 7486, del 16-03-2015 (2015/2324)

ORDE 10/2015, de 5 de març, del conseller de Presidència i Agricultura, Pesca, Alimentació i Aigua, i vicepresident del Consell, per la qual convoca subvencions destinades a entitats ciutadanes de la Comunitat Valenciana per al desplegament de projectes de participació ciutadana dirigits al foment de l'associacionisme per a l'exercici 2015 i aproven les bases que les regulen.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7486

Data del DOGV
:   16-03-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/2324


Data del document
:   05-03-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * ajuda pública

ORDE 10/2015, de 5 de març, del conseller de Presidència i Agricultura, Pesca, Alimentació i Aigua, i vicepresident del Consell, per la qual convoca subvencions destinades a entitats ciutadanes de la Comunitat Valenciana per al desplegament de projectes de participació ciutadana dirigits al foment de l'associacionisme per a l'exercici 2015 i aproven les bases que les regulen. [2015/2324]  
La Generalitat, a través del foment de la transparència i la participació ciutadana, té com a objectiu estimular la dinàmica participativa de la població promovent que siguen els mateixos integrants d'un col·lectiu els que assumisquen la seua problemàtica i busquen solucions i instruments per a participar-hi activament. La participació és, d'esta manera, la forma de vincular-se a un projecte col·lectiu i d'implicar-se els ciutadans en les decisions i actuacions de les institucions públiques. Les entitats ciutadanes són un dels vehicles fonamentals a través dels quals es promou la participació activa de la ciutadania en l'esfera pública.  
  
D'acord amb el Decret 89/2014, de 13 de juny, del Consell, que aprova el Reglament orgànic i funcional de la Presidència i de la Conselleria de Presidència i Agricultura, Pesca, Alimentació i Aigua, la Direcció General de Transparència i Participació Ciutadana té atribuïdes entre les seues competències la «coordinació de les relacions de l'Administració de la Generalitat amb associacions i entitats ciutadanes de qualsevol tipus», així com «l'impuls de la participació ciutadana, propiciant l'ús responsable de les xarxes socials i, en general, per mitjà de l'ús de les noves tecnologies i dels sistemes d'informació». Concretament, i en relació amb l'objectiu d'esta convocatòria, té la funció de potenciar projectes de caràcter participatiu propis de la societat civil, amb l'objectiu d'avançar cap a un nou model de relació entre Administració i ciutadans que permeta una major transparència, una major participació i un major diàleg.  
  
S'ha aplicat el que disposa el Decret 147/2007, de 7 de setembre, que regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. Les subvencions que es convoquen en esta orde no necessiten esta notificació perquè no tenen els requisits de l'article 107 del Tractat de Funcionament de la Unió Europea, en concret perquè no comporten cap avantatge econòmic, ja que les entitats a què van dirigides les subvencions no exercixen activitats econòmiques en què puguen oferir béns o servicis en el mercat i, per això, no hi ha la possibilitat de falsejament de la competència que afecte els intercanvis comercials entre els estats membres.  
  
Per tot això, fent ús de les atribucions que tinc conferides pel Decret 89/2014, de 13 de juny, del Consell, que aprova el Reglament orgànic i funcional de la Presidència i la Conselleria de Presidència. Presidència i Agricultura, Pesca, Alimentació i Aigua (DOCV 7296, 16.06.2014), i l'article 47.11 del text refós de la Llei de la Hisenda Pública de la Generalitat, aprovat pel Decret Legislatiu de 26 de juny de 1991 (DOGV 1588, 17.07.1991).  
  
  
ORDENE  
  
Primer. Objecte de l'orde  
Convocar subvencions destinades a les entitats ciutadanes de la Comunitat Valenciana que els permeten fer l'any 2015 activitats que fomenten la participació ciutadana.  
  
Segon. Aprovació de les bases reguladores de la convocatòria  
S'aproven les bases per les quals es regix esta convocatòria, incloses com a annex I d'esta orde, i el model de sol·licitud per a les subvencions i uns documents relacionats, inclosos com a annex II.  
  
  
Tercer. Finançament  
La convocatòria de subvencions es finança amb càrrec a l'aplicació pressupostària 34.57.96.474.53.6, línia T7310000, dels Pressupostos de la Generalitat per a l'exercici 2015, amb un crèdit màxim de 105.836 euros (cent cinc mil huit-cents trenta-sis euros).  
  
  
Quart. Delegació de competències  
Es delega la persona titular de la direcció general competent en matèria de transparència i participació ciutadana per a l'exercici de la competència de dictar les resolucions i instruccions necessàries per a l'aplicació i interpretació de les bases que conté en esta orde, i també la competència per a dictar les resolucions de concessió o denegació de les subvencions a què es referix esta convocatòria i la d'incoar procediments de reintegrament i minoració de subvencions i les resolucions que hi posen fi, així com les facultats d'incoar procediments sancionadors i d'imposar sancions.  
  
  
Quint. Entrada en vigor  
Esta orde té efecte des de l'endemà de la publicació en el Diari Oficial de la Comunitat Valenciana.  
  
Contra el que disposa esta orde, que posa fi a la via administrativa, s'hi pot interposar, potestativament, un recurs de reposició davant del mateix òrgan que l'ha dictat, en el termini d'un mes comptador des de l'endemà de la publicació, o bé directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador des de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això no impedix que les persones interessades puguen exercir-ne qualsevol altre que estimen procedent.  
  
En compliment de l'article 116.2 de la LRJAP-PAC, no pot simultaniejar-se la interposició del recurs potestatiu de reposició amb el recurs contenciós administratiu.  
  
València, 5 de març de 2015  
  
El conseller de Presidència i Agricultura,  
Pesca, Alimentació i Aigua i vicepresident del Consell,  
JOSÉ CÍSCAR BOLUFER  
  
  
Annex I  
Bases de la convocatòria  
  
Primera. Objecte de l'orde  
Estes bases tenen com a objecte regular la concessió de subvencions a entitats ciutadanes de la Comunitat Valenciana que els permeten fer activitats que fomenten la participació ciutadana per a l'exercici 2015, per a:  
- Dissenyar i executar accions de formació en matèria de participació ciutadana i transparència, que afavorisquen una major relació de les entitats ciutadanes amb el seu entorn.  
- Millorar la capacitat de les entitats per a desplegar el seu projecte associatiu i les activitats que se'n deriven, per mitjà de la transparència de les seues actuacions i el foment de la participació dels associats i associades en el dia a dia de l'entitat.  
- Fomentar la cooperació interassociativa o el treball en xarxa amb altres entitats per a aconseguir interessos comuns i l'optimització de recursos, mitjans i informació.  
  
Segona. Compatibilitat  
Les subvencions convocades per mitjà d'esta convocatòria són compatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.  
L'import de les subvencions regulades en esta convocatòria en cap cas pot ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat que faça el beneficiari.  
  
  
Tercera. Beneficiaris  
1. Entitats que poden concórrer  
Poden concórrer a la convocatòria que regulen estes bases les confederacions, federacions, associacions i fundacions de la Comunitat Valenciana o les que demostren activitat regular en esta comunitat autònoma, que complisquen, a més dels requisits establits en les bases de la present convocatòria, els següents:  
- Estar inscrites en el Registre de Participació Ciutadana de la Comunitat Valenciana abans de l'1 de gener de 2015.  
- Estar inscrites en el Registre Nacional d'Associacions o en el Registre Autonòmic d'Associacions de la Comunitat Valenciana o en els registres especials establits per la normativa.  
- No estar sotmeses a les prohibicions per a obtindre la condició de beneficiaris de subvencions que establix l'article 13 de la Llei 38/2003, de 17 de novembre, General de Subvencions.  
- Estar adaptades, en el cas d'associacions, federacions i confederacions, a l'àmbit d'aplicació de la Llei Orgànica 1/2002, de 22 de març, reguladora del Dret d'Associació, i, en el cas de fundacions, a la Llei 8/1998, de 9 de desembre, de Fundacions (per a fundacions de la Comunitat Valenciana) o a la Llei 50/2002, de 26 de desembre, de Fundacions (per a fundacions d'àmbit estatal).  
2. Entitats excloses  
a) No poden concórrer a la convocatòria que regula estes bases les associacions i federacions integrades en una federació o confederació que haja sol·licitat una subvenció en la present convocatòria per al mateix projecte presentat per la seua federació o confederació, o que siga un projecte finançat per estes últimes.  
b) Les entitats que tinguen la consideració d'associacions de veïns queden automàticament excloses de la convocatòria, perquè hi ha una altra línia de subvenció específica per a este col·lectiu en esta mateixa direcció general.  
c) No poden obtindre la condició de beneficiàries les entitats en què es done alguna de les circumstàncies que preveuen els apartats segon i tercer de l'article 13 de la Llei 38/2003, de 17 de novembre, General de Subvencions. Per a això, l'entitat sol·licitant ha d'estar al corrent del compliment de les obligacions tributàries i amb la Seguretat Social que preveuen els articles 18 i 19 del Reial Decret 887/2006, de 21 de juliol, que aprova el Reglament de la Llei 38/2003, de 17 de novembre, General de Subvencions, circumstància que han d'acreditar presentant els certificats emesos per l'Agència Estatal d'Administració Tributària, la Conselleria d'Hisenda i Administració Pública i la Tresoreria de la Seguretat Social, d'estar al corrent del compliment de les obligacions fiscals i amb la Seguretat Social, o bé autoritzant l'òrgan que tramita el procediment perquè puga accedir a les dades que tenen estes administracions.  
  
Així mateix, estan exemptes de presentar estos certificats les entitats que sol·liciten ajudes inferiors a 1.803,04 euros, segons el que disposa l'article tercer de l'Orde de 30 de maig de 1996, de la Conselleria d'Economia i Hisenda, sobre la forma d'acreditar els beneficiaris de subvencions l'exigència que preveu l'article 47.7 del text refós de la Llei de la Hisenda Pública de la Generalitat.  
La justificació de les entitats de no estar sotmeses a les prohibicions per a obtindre la condició de beneficiàries que contenen els apartats segon i tercer de l'article 13 de la Llei 38/2003, de 17 de novembre, General de Subvencions, es fa per mitjà d'una declaració responsable.  
  
  
Quarta. Actuacions i gastos subvencionables i no subvencionables  
1. Actuacions i gastos subvencionables  
Cada entitat sol·licitant ha de presentar un sol projecte, de manera individual o conjunta amb altres entitats, que incloga accions i activitats que promoguen la participació ciutadana, com ara:  
- Cursos de formació, seminaris, jornades, congressos o altres accions anàlogues en matèria de participació ciutadana.  
- Accions anàlogues en matèria de transparència en l'àmbit associatiu i social.  
- Accions d'assessorament als ciutadans i d'estudis, materials informatius, de difusió, etc., com ara guies, butlletins, treballs o estudis d'investigació social en el seu àmbit d'actuació.  
- Accions que fomenten l'accés i l'ús de Les tecnologies d'informació i comunicació entre la població en risc d'exclusió digital.  
  
Es consideren gastos subvencionables els que de manera indubtable responguen a la naturalesa de l'activitat subvencionada, resulten necessaris, i es facen i abonen en el termini que establixen les bases reguladores de la subvenció.  
Per a això, són subvencionables els gastos corrents i de personal que duga a terme l'entitat necessaris per a la realització del projecte presentat. Entre estos gastos, es poden incloure les nòmines del personal de l'entitat mateixa imputables a la realització del projecte, així com servicis exteriors, lloguer d'immobles, subministraments necessaris per a l'execució i difusió i material fungible d'oficina, amb els límits que indica la base novena d'este annex I. En tots els casos han de complir els requisits de l'article 31 de la Llei 38/2003, de 17 de novembre, General de Subvencions.  
Així mateix, són subvencionables els gastos financers que resulten necessaris per a la realització del projecte, sempre que estiguen directament relacionats amb l'activitat subvencionada i resulten indispensables per a preparar-lo o executar-lo adequadament.  
Les entitats sol·licitants poden dur a terme els projectes a partir de l'1 de gener de 2015, fins a la data de justificació, sense esperar que la concessió de les subvencions es produïsca. Això no incidix en la decisió que finalment s'adopte.  
2. Actuacions i gastos no subvencionables  
Queden expressament excloses d'esta convocatòria les activitats recreatives (esportives, culturals, festives, gastronòmiques, etc.). Quan un projecte continga activitats recreatives com a complement de l'execució, el cost no pot excedir el percentatge que marca la base novena.  
No se subvenciona la realització de projectes presentats per entitats ciutadanes diferents si s'hi aprecia identitat d'objecte.  
  
Així mateix, no són objecte de subvenció els gastos d'adquisició de béns inventariables, els gastos produïts amb motiu de procediments judicials ni els impostos, excepte els corresponents al pagament de les factures que ocasione l'activitat en els termes que indiquen les bases.  
  
  
Quinta. Formalització de sol·licituds i termini de presentació  
1. La sol·licitud s'ha de presentar en el termini de 15 dies hàbils, comptador des de l'endemà de la publicació de la convocatòria en el Diari Oficial de la Comunitat Valenciana, i s'adreça a la Direcció General de Transparència i Participació Ciutadana de la Conselleria de Presidència i Agricultura, Pesca, Alimentació i Aigua (al c/ d'En Bou, 9-11, de València 46074). També es pot presentar en els llocs que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
La sol·licitud també pot presentar-se per via telemàtica en el Portal de la Generalitat (www.gva.es), accedint als apartats Administració en línia > Guia Prop. Les entitats que opten per esta modalitat han de disposar del certificat digital de l'entitat o del representant legal expedit per l'Agència de Certificació de la Comunitat Valenciana (www.accv.es).  
2. La presentació de la sol·licitud d'ajuda comporta l'autorització del sol·licitant perquè la Direcció General de Transparència i Participació Ciutadana obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social que preveuen els articles 18 i 19 del Reial Decret 887/2006, de 21 de juliol, que aprova el Reglament de la Llei 38/2003, de 17 de novembre, General de Subvencions. En este cas, les entitats no han d'aportar les certificacions. No obstant això, es pot denegar este consentiment, per mitjà d'una comunicació escrita en este sentit. En este cas, s'han d'aportar els certificats emesos per l'Agència Estatal d'Administració Tributària, la Conselleria d'Hisenda i Administració Pública i la Tresoreria de la Seguretat Social, d'estar al corrent en el compliment de les obligacions fiscals i amb la Seguretat Social.  
  
  
Així mateix, estan exemptes de presentar estos certificats les entitats que sol·liciten subvencions inferiors a 1.803,04 euros, segons el que disposa l'article tercer de l'Orde de 30 de maig de 1996, de la Conselleria d'Economia i Hisenda, sobre la forma d'acreditar els beneficiaris de subvencions l'exigència que preveu l'article 47.7 del text refós de la Llei de la Hisenda Pública de la Generalitat.  
  
3. La sol·licitud (annex II, document núm. 1) formalitzada en tots els apartats i firmada pel representant legal ben autoritzat, es presenta amb els documents següents:  
a) Projecte, segons el model normalitzat (annex dos, document núm. 2). Les dades no omplides en este formulari poden no ser tingudes en compte per a la valoració.  
b) Memòria de les activitats i projectes duts a terme per l'entitat durant l'exercici 2014.  
c) Model normalitzat de compromís de treball en xarxa, en el cas que el projecte presentat es faça en col·laboració amb altres entitats ciutadanes (annex II, document 3).  
d) Si el compte bancari de l'entitat sol·licitant no està donat d'alta en la Generalitat, o si n'ha de modificar les dades, s'ha d'aportar la documentació següent, d'acord amb el que establix l'Orde 18/2011, de 17 de juny, de la Conselleria d'Economia, Hisenda i Ocupació, per la qual regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'administració de la Generalitat:  
- El model de domiciliació bancària (annex II, document núm. 4), firmat pel representant de l'entitat beneficiària juntament amb els documents vàlids en dret que deixen constància fidedigna de la representació.  
- Acreditació de la titularitat del compte bancari, així com de l'IBAN, que s'assenyale en el model de domiciliació bancària.  
e) Declaració responsable de no estar sotmesa l'entitat a les prohibicions per a obtindre la condició de beneficiaris de subvencions que establix l'article 13 de la Llei 38/2003, de 17 de novembre, General de Subvencions, i de no ser deutora de la Generalitat per reintegrament de subvencions (anexo II, apartat E del document núm. 1).  
f) En el cas de federacions i confederacions, han de presentar una llista actualitzada de les associacions federades o confederades.  
  
Sexta. Esmena  
D'acord amb el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si la sol·licitud no té els requisits i documents que assenyala esta base, s'ha de demanar a la persona interessada que, en un termini de deu dies hàbils, esmene la falta o aporte els documents preceptius, amb la indicació que, si no ho fa, es considerarà que ha desistit de la petició mitjançant una resolució d'arxivament de l'expedient, que s'ha de dictar en els termes que preveu l'article 42 de la llei.  
  
Sèptima. Criteris per a la concessió  
1. La subvenció s'atorga de conformitat amb els principis d'objectivitat, igualtat, no-discriminació, concurrència i publicitat, i es garantix la transparència del procediment de concessió, d'acord amb la legislació bàsica estatal en matèria de subvencions. En tots els casos, es valora la qualitat, la transparència, el benefici social dels servicis de les entitats sol·licitants i la promoció de la inclusió dels principis de responsabilitat social en les declaracions, acords i reglaments.  
  
2. Per a la distribució de la dotació pressupostària d'estes bases, se seguix el procediment de concurrència competitiva que preveu l'article 22 de la Llei 38/2003, General de Subvencions. Es té en compte que el projecte presentat per cada entitat, entenent per projecte el conjunt de les activitats que es presenten, estiguen o no relacionades entre si, s'ajuste al màxim a les bases de la convocatòria, en especial la base quarta punt primer, i als criteris que s'indiquen a continuació:  
A. Contingut i qualitat general de les activitats del projecte, fins a un màxim de 50 punts. Es tindran en compte els apartats següents en la valoració:  
a) El projecte inclou activitats o accions de participació ciutadana, entre les quals poden trobar-se: la celebració de fòrums, jornades i altres espais de participació. Fins a 15 punts.  
b) El projecte inclou activitats de formació relacionades amb la participació ciutadana. Fins a 10 punts.  
c) El projecte inclou activitats o accions que promouen la transparència en l'àmbit associatiu i social. Fins a 8 punts.  
d) El projecte inclou un estudi que en justifica la necessitat, per a la qual cosa s'ha dut a terme una anàlisi detallada dels beneficis de l'execució, així com de les circumstàncies que el recomanen. Fins a 7 punts.  
  
e) El projecte inclou activitats o accions relacionades amb el foment i implantació de l'ús de les TIC (tecnologies de la informació i el coneixement). Fins a 5 puntsf) El projecte té un valor afegit i inclou accions innovadores en l'execució o que destaquen per la singularitat. Fins a 5 punts.  
B. Impacte del projecte dins i fora de l'entitat. Fins a 35 punts. En la valoració, es té en compte el següent:  
a) Repercussió social: es valoren les activitats i accions que promouen el treball col·laboratiu i la participació en activitats voluntàries de socis amb impacte en el col·lectiu a què es dirigixen. Fins a 12 punts.  
  
b) L'organització i execució del projecte contribuïx a la millora del funcionament intern de l'entitat, fomentant la participació directa dels associats en la presa de decisions i la captació de nous socis. Fins a 6 punts.  
c) L'entitat que presenta el projecte disposa de pàgina web pròpia i té presencia en les xarxes socials, amb criteris que fomenten la participació ciutadana. Fins a 6 punts.  
d) L'entitat ha captat altres recursos, econòmics o d'una altra naturalesa (locals, mobiliari, equipament informàtic) per a dur a terme el projecte. Fins a 6 punts.  
e) L'entitat ha col·laborat amb alguna altra entitat per mitjà del treball en xarxa per a realitzar el projecte. Fins a 5 punts.  
C. Memòria de les activitats realitzades durant 2014. Fins a 15 punts. En la valoració, es tenen en compte totes les activitats realitzades en l'exercici anterior.  
3. Les entitats sol·licitants han d'obtindre en la valoració un mínim de 50 punts per a superar la fase de valoració i obtindre una subvenció.  
  
  
Octava. Resolució  
1. L'òrgan instructor del procediment és la direcció general competent en matèria de transparència i participació ciutadana. Es delega per a la competència per a dictar la resolució de concessió de les subvencions la persona titular de la direcció general, a proposta d'una comissió avaluadora integrada per dos vocals designats per esta i per la persona titular del Servici de Participació Ciutadana de la Conselleria de Presidència i Agricultura, Pesca, Alimentació i Aigua, que la presidix.  
  
La comissió avaluadora s'ha de sotmetre, quant al règim de funcionament, al que disposa per als òrgans col·legiats el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
La comissió, després de la valoració de les sol·licituds admeses, ha d'elaborar una proposta de resolució provisional en què concrete el resultat de l'avaluació tenint en compte els criteris de concessió i les disponibilitats pressupostàries. En este informe, ha d'indicar les entitats sol·licitants per a les quals proposa la concessió, la puntuació obtinguda en la valoració provisional, les actuacions a subvencionar i la quantia de la subvenció a concedir.  
2. Quan l'import de la subvenció de la proposta de resolució provisional siga inferior al que consta en la sol·licitud presentada, es podrà instar el beneficiari perquè reformule la sol·licitud per a ajustar els compromisos i condicions a la subvenció atorgada, de conformitat amb l'article 27 de la Llei General de Subvencions. Si no la reformula, l'entitat haurà de justificar el total del projecte presentat. La proposta de resolució provisional es notificarà a les persones interessades, i els donarà un termini de deu dies hàbils per a la reformulació.  
3. Quan la sol·licitud reba la conformitat de la comissió, la proposta de resolució definitiva s'elevarà a la persona titular de la direcció general competent en matèria de transparència i participació ciutadana, la qual ha de dictar una resolució que fixe expressament la quantia de la subvenció concedida, la puntuació definitiva obtinguda i les activitats que cal justificar.  
El termini màxim per a resoldre i notificar les sol·licituds és de sis mesos comptats a partir de l'endemà de la publicació d'esta convocatòria en el Diari Oficial de la Comunitat Valenciana. Si transcorre i no recau una resolució expressa, poden entendre's desestimades les sol·licituds, de conformitat amb l'article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera, i d'organització de la Generalitat.  
  
La resolució per la qual es concedixen o deneguen les subvencions s'ha de publicar en el Diari Oficial de la Comunitat Valenciana i en el tauler d'anuncis de la Conselleria de Presidència i Agricultura, Pesca, Alimentació i Aigua, d'acord amb l'apartat b de l'article 59.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. Totes les alteracions de les condicions tingudes en compte per a la concessió de la subvenció i l'absència d'informació sobre l'entitat sol·licitant i en tots els casos l'obtenció concurrent de subvencions atorgades per altres administracions o ens públics o privats, poden donar lloc a la modificació de la resolució de concessió.  
L'eficàcia de la concessió de la subvenció queda supeditada al compliment dels termes i condicions de la concessió.  
  
Novena. Import de la subvenció  
La quantia de les subvencions es determina per mitjà del procediment següent: se suma el total dels punts de tots els projectes que han aconseguit la puntuació exigida. S'assigna un valor a cada punt, que inicialment serà d'X - per punt, i es dividix l'import total de la convocatòria pel nombre de punts. Eixe valor individual es multiplicarà pels punts de cada projecte i s'obté la subvenció concedida a cada un. Si el càlcul dóna quantitats superiors a les sol·licitades per algun dels projectes, les quantitats sobrants se sumaran i tornaran a repartir-se entre els altres projectes en proporció a la puntuació.  
  
No obstant això, una mateixa entitat no pot obtindre una subvenció la quantia de la qual siga superior a 8.000 euros.  
Pot subvencionar-se a cada entitat del total concedit el 100 % dels gastos de difusió. Un màxim del 60 % per a gastos de nòmines de personal de l'entitat mateixa, els gastos derivats de la implantació i l'ús de noves tecnologies, així com gastos de funcionament (per exemple, electricitat, aigua, telèfon, neteja de la seu, lloguer d'equips). Així mateix, pot subvencionar-se fins a un màxim d'un 5 % de la quantitat subvencionada per als gastos complementaris arreplegats en el punt dos de la base quarta.  
Tots estos límits es referixen a les activitats que siguen subvencionades.  
  
Deu. Justificació de la subvenció  
1. Per a efectuar el pagament, els beneficiaris de la subvenció s'han d'ajustar als requisits i formes d'acreditació que establixen els articles 30 i 31 de la Llei 38/2003, de 17 de novembre, General de Subvencions. En tots els casos han de presentar la documentació següent:  
- Un certificat de justificació del gasto (annex II, document núm. 5).  
- Una llista detallada dels gastos ocasionats pel projecte objecte de la subvenció, amb identificació del creditor i del concepte de gasto, import, data d'emissió i relació amb les activitats i objectius del projecte.  
- Factures originals relatives als gastos realitzats, així com, si és el cas, la documentació acreditativa del pagament. Les factures han de complir els requisits que establix el Reial Decret 1619/2012, de 30 de novembre, que aprova el reglament que regula les obligacions de facturació (BOE 289, d'1.12.2012). Les entitats que facen el projecte en xarxa han de justificar les aportacions realitzades a la resta d'entitats participants en el projecte en relació amb la subvenció concedida.  
- Una memòria tècnica detallada de les activitats efectuades i que han sigut subvencionades, que s'ha de desplegar segons els epígrafs següents:  
a) Dades de l'entitat sol·licitant: nom i NIF.  
b) Títol del projecte.  
c) Treball en xarxa: entitats participants, àrees de responsabilitat, pressupost assignat.  
d) Activitats realitzades, detallant: nom, dates de realització, lloc, horari, nombre d'hores, nombre de participants, materials utilitzats, persona responsable, descripció de com s'ha dut a terme.  
  
e) Difusió del projecte: descripció del pla de difusió amb el detall de les dates de realització i les accions utilitzades.  
f) Avaluació del projecte:  
- Descripció dels resultats obtinguts.  
- Descripció de la relació entre els resultats obtinguts i les necessitats prèvies.  
- Anàlisi del grau de compliment dels objectius plantejats.  
- Descripció de la incidència dels resultats sobre el foment de la participació ciutadana.  
- Aplicació dels resultats per a posar en marxa projectes futurs o millorar-ne la gestió.  
g) Aportació del material gràfic (fullets, cartells, tríptics), fotografies de les activitats, material utilitzat en l'avaluació (qüestionaris, informes de resultats), llista d'assistents i altres que es consideren oportuns.  
  
En la justificació de les retribucions de personal laboral contractat, al costat dels fulls de salaris, s'han d'adjuntar els documents de cotització a la Seguretat Social.  
2. La justificació s'ha d'adreçar a la Direcció General de Transparència i Participació Ciutadana (a c/ d'En Bou, 9-11, 46767 València), i s'ha de presentar abans del 31 d'octubre de 2015, inclusivament, a fi de poder lliurar les quantitats corresponents. També es pot presentar als llocs que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Onze. Forma de pagament  
El pagament s'efectua quan ha justificat la subvenció l'entitat beneficiària, de conformitat amb el que disposa el text refós de la Llei de la Hisenda Pública de la Generalitat, aprovat pel Decret Legislatiu de 26 de juny de 1991, del Consell de la Generalitat.  
  
  
Dotze. Obligacions dels beneficiaris  
Les entitats beneficiàries de la subvenció hauran tenen les obligacions següents:  
a) L'activitat que fonamenta la concessió de la subvenció ha d'estar executada i pagada abans de l'acabament del termini de justificació.  
  
b) Acreditar davant de l'entitat concedent la realització de l'activitat, així com el compliment dels requisits i condicions que determinen la concessió de la subvenció.  
c) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.  
d) Sotmetre's a les actuacions de comprovació i control financer que corresponen a la Intervenció General, en relació amb la subvenció concedida, així com a les actuacions de comprovació que haja d'efectuar la Conselleria de Presidència i Agricultura, Pesca, Alimentació i Aigua en relació amb l'objecte i la destinació de la subvenció concedida.  
  
e) Comunicar a la Conselleria de Presidència i Agricultura, Pesca, Alimentació i Aigua, a través de la direcció general competent en matèria de transparència i participació ciutadana, l'obtenció d'altres subvencions, ajudes, ingressos o recursos, procedents de qualssevol administracions o ens públics o privats, per a la mateixa finalitat prevista en esta convocatòria. Esta comunicació s'ha d'efectuar-se tan prompte com es conega i, en tots els casos, abans de la justificació de l'aplicació donada als fons percebuts.  
f) Justificar davant de la direcció general competent en matèria de transparència i participació ciutadana la subvenció en els termes i terminis previstos en estes bases.  
g) Donar a conéixer de manera inequívoca que es tracta d'una acció subvencionada per la Generalitat, a través de la Conselleria de Presidència i Agricultura, Pesca, Alimentació i Aigua. Per a això, s'ha d'incorporar en tot el material imprés que es derive de les activitats el logotip de la Conselleria de Presidència i Agricultura. Pesca, Alimentació i Aigua, per a la qual cosa han de sol·licitar obligatòriament l'autorització amb l'antelació suficient. La direcció general competent en matèria de transparència i participació ciutadana facilitarà a les entitats beneficiàries el logotip en vigor.  
  
h) Reintegrar els fons percebuts en els casos que preveuen l'article 37 de la Llei 38/2003, de 17 de novembre, General de Subvencions, i la base tretze d'esta orde.  
  
i) Trobar-se al corrent en el compliment de les obligacions tributàries i davant de la Seguretat Social. Açò ho han d'acreditar abans que es dicte la proposta de resolució de concessió de la convocatòria, així com en els processos de justificació de l'ajuda concedida, si no han atorgat l'autorització a què fa referència l'apartat 2 de la base quinta de la present convocatòria.  
  
j) Totes les altres obligacions que establix l'article 14 de la Llei 38/2003, General de Subvencions.  
  
Tretze. Minoració, anul·lació i reintegrament de la subvenció  
1. Es reduirà proporcionalment la subvenció en el cas que la justificació dels gastos realitzats no abaste la quantia atorgada, i també en el cas que s'haja subvencionat una part del cost total de l'activitat i no es justifique l'import total del gasto que suposa el desenrotllament de l'activitat.  
2. La presentació extemporània de la justificació dóna lloc a la incoació d'un procediment per a deixar sense efecte l'acte de concessió de la subvenció. En tots els casos, es garantirà el dret de l'audiència de la persona interessada.  
3. En els casos previstos en l'article 37 de la Llei General de Subvencions, els beneficiaris han de reintegrar la totalitat o una part de la quantitat percebuda, més els interessos de demora corresponents.  
En estos casos, s'incoa un expedient oportú que, després de l'audiència de la persona interessada, la persona titular de la direcció general competent en matèria de transparència i participació ciutadana ha de resoldre.  
4. El falsejament o l'ocultació de dades i documents que afecten substancialment la concessió i lliurament de fons públics, dóna lloc a l'exigència de responsabilitats, tant en l'orde administratiu com en el jurisdiccional competent.  
5. La Conselleria de Presidència i Agricultura, Pesca, Alimentació i Aigua es reserva el dret de fer totes les inspeccions tècniques i administratives que considere necessàries a fi de confirmar l'execució correcta de l'actuació subvencionada.  
  
Catorze. Normativa  
En tot allò que no preveuen esta orde i la normativa bàsica i la pròpia d'esta matèria, s'aplica la normativa no bàsica de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, que aprova el Reglament de la Llei General de Subvencions, i la resta de normativa vigent que s'aplique.  
  
  
  
Annex II  
Llista de documents  
  
Document núm. 1: Sol·licitud de subvenció  
Document núm. 2: Formulari de presentació del projecte  
Document núm. 3: Formulari de treball en xarxa  
Document núm. 4: Domiciliació bancària  
Document núm. 5: Certificat de justificació del gasto